钦定古今图书集成/明伦汇编/官常典/第647卷 > 邹伯颜
## 钦定古今图书集成/明伦汇编/官常典/第647卷 > 邹伯颜

按《元史良吏传》：“伯颜字从吉，高唐人，为建宁崇安县
尹。崇安之为邑，区别其土田，名之曰都者五十。五十
都之田，上送官者为粮六千石，其大家以五十馀家
而兼五千石，细民以四百馀家而合一千石。大家之
田连跨数都，而细民之粮或仅升合，有司常以四百
之细民配五十大家之役，故贫者受役旬日而家已”
破。伯颜曰：“贫弱之受困，一至此乎？”乃取其粮籍而分
计从，有粮一石者受一石之役，有粮升斗者受升斗
之役，田多者受数都之役而不可辞，田少者称其所
出而无幸免，贫困无告之民，始得以休息。崇安赋役
之均，遂为四方最。邑有宋赵抃所凿沟，溉民田数千
亩，岁久沟湮而田废。伯颜修长沟十里，绕枫树陂，累
石以为固，沟悉复抃遗迹，而田为常稔，民赖其利。安
庆路尝得造伪钞者，遣卒械其囚至崇安，求其党而
执之。囚与卒结谋，望风入良民家肆虐。伯颜捕讯得
其状，即执而归诸安庆。自是伪造之连逮，无滥及崇
安者。于是行省、帅府、御史、宪府咸举其能，选调漳州
路判官。